21-jarige ernstig beseer toe motor oor krans stort | Netwerk24
Deur Werner Beukes 04 Oktober 2020 22:33
Die wrak van die motor wat Sondag by Bainskloof na benede gestort het. Foto: Daan van Leeuwen Boomkamp
'n 21-jarige man is ernstig beseer nadat hy en nog twee mense Sondagmiddag in 'n motor oor 'n krans by Bainskloof naby Wellington in die Wes-Kaap gestort het.
"Ons beheerkamer het voor 15:00 'n oproep ontvang dat 'n voertuig deur die versperring langs die R301-pad in die Bainskloofpas gebars en sowat 80 meter na benede gestort het," het Daan van Leeuwen Boomkamp, hoof van die Drakenstein-plaaswag (DFW), Sondagaand aan Netwerk24 gesê.
"Twee persone is lig beseer en kon teen die krans opklim om hulp te ontbied. Hulle is op die toneel gestabiliseer en na die hospitaal gebring. 'n Derde man, die 21-jarige bestuurder van die voertuig, het 'n ernstige kopbesering opgedoen en is deur noodwerkers uit die motorwrak bevry en met 'n lugambulans na die hospitaal gebring," het Van Leeuwen Boomkamp gesê.
Die reddingswerkers kon die beseerde man bereik ondanks die onherbergsame terrein.
"Min besonderhede oor presies wat gebeur het, is in die stadium bekend. Lede van die Wellingtonse polisie was op die toneel om ondersoek in te stel," het Van Leeuwen Boomkamp gesê.